《由东峰至落雁峰》
清代·谢章铤

忽逐飞雁同高举，眼底何曾有险阻。诸峰俯首一峰尊，清渭浊河渺何许。

金银宫殿接上方，空中偶坠仙人语。不知前身果何属，笑折莲花问玉女。

洗头盆小天池枯，但见危梁窜苍鼠。礼官威仪有盛衰，神灵真气无消沮。

小草都因雨露奇，野人辄觉须眉古。吁嗟我本谢家孙，到处能为青山主。

如何作诗不惊人，欲追李白寻初祖。

作者简介：福建长乐人，字枚如。道光间已有诗名。光绪三年进士。官内阁中书。为致用书院山长。好游山水，游必有诗。亦工词。有《赌棋山庄集》、《酒边词》、《赌棋山庄词话》等。